Anna Odine Strøm

**Anna Odine Strøm** (født 1998) er en norsk skihopper som representerer Alta Idrettsforening i Finnmark Skikrets. Hun ble olympisk mester da hun vant normalbakke i Vinter-OL 2026 i Milano Cortina. I de samme lekene vant hun også stor bakke, og ble dermed første kvinne med olympisk gull i denne øvelsen.

## Karriere
Strøm debuterte internasjonalt som 13-åring i kontinentalcupen den 18. februar 2012 i Liberec, men ble diskvalifisert grunnet en ødelagt glidelås i hoppdressen.

Hun tok sin første pallplass i kontinentalcupen med tredjeplass i Tveitanbakken i Notodden den 14. desember 2013 bak lagvenninnene Anette Sagen og Gyda Enger, og fulgte opp med en ny tredjeplass i Lahtis tre måneder senere bak tyskerne Juliane Seyfarth og Anna Häfele. I mellomtiden ble Strøm tatt ut til å delta under Junior-VM på ski 2013 i Liberec, der hun endte på 38.-plass i den individuelle konkurransen og to dager senere endte rett utenfor pallen på fjerdeplass i lagkonkurransen med Gyda Enger, Jenny Synnøve Hagemoen og Maren Lundby. 7. desember 2013 debuterte hun i verdenscupen i skihopping i Lysgårdsbakkene på Lillehammer, hvor hun akkurat ikke nådde finaleomgangen med en 34.-plass. Snaut to måneder senere endte Strøm på ellevteplass under Junior-VM på ski 2014 i Val di Fiemme, mens lagvenninnen Maren Lundby tok bronse.

Under Junior-VM på ski 2015 i Almaty endte Strøm som beste nordmann med femteplass, og ble derfor tatt ut i den norske troppen til Ski-VM 2015 i Falun. Hun deltok i Vinter-OL for ungdom 2016. I øvelsen kombinert stafett, der to langrennsløpere, to skihoppere og en kombinertløper utgjorde et lag, fikk hun sølv sammen med Vebjørn Hegdal, Einar Lurås Oftebro, Marius Lindvik og Martine Engebretsen. I tillegg kom hun på sjetteplass individuelt, og sjetteplass i konkurransen for mikslag. Under Junior-VM på ski 2018 i Kandersteg vant hun gull i konkurransen for mikslag, sammen med Silje Opseth, Fredrik Villumstad og Marius Lindvik. Hun tok også bronsemedalje i den individuelle konkurransen.

Under VM 2019 i Seefeld hoppet Strøm på det norske laget som tok bronse i lagkonkurransen. De øvrige på laget Ingebjørg Saglien Bråten, Silje Opseth og Maren Lundby. Under VM 2021 i Oberstdorf ble hun nummer 19 i normalbakkerennet og nummer 27 i storbakkerennet. Hun hoppet på det norske laget som tok bronse i lagkonkurransen for kvinner. Under Vinter-OL 2022 i Beijing, ble hun nummer 15 i normalbakkerennet.

I VM 2023 i Planica tok hun bronse i rennet i normalbakke og i laghopp for kvinner. Hun fikk sin personlige bestenotering på 193,5m i Vikersund under Raw Air. I VM 2025 i Trondheim tok hun bronse i rennet i normalbakke, og hun hoppet på det norske laget som tok gull i laghopp for kvinner og på det norske laget som tok gull i blandet lagkonkurranse. Under Raw Air i Vikersund 15.mars 2025 passerte hun endelig den magiske grensen på 200m med et hopp på 202m, men hele omgangen ble kansellert pga vind.

I Vinter-OL 2026 vant hun gull i normalbakkerennet og storbakkerennet. Å vinne gull i begge bakkene i ett og samme OL er det bare tre personer som har klart før henne, Matti Nykänen (1988 – Finland vant også lagkonkurransen med Nykänen på laget), Simon Ammann (to ganger – 2002 og 2010) og Kamil Stoch (2014). I tillegg til de to individuelle gullene var hun også med på mikslaget som vant sølv.

## Verdenscupseire individuelt

## Referanser


## Eksterne lenker
* 
*  Profil hos ungdoms-OL 2016